T L A Č O V Á S P R Á V A

**Titul výstavy:**  New Normal  
**Vystavujúci autori:**  Blažej Baláž **Miesto konania:** Galéria Jána Koniarka v Trnave, Koppelova vila,

Zelený kríček 3, Trnava  
**Kurátorka:**  Miroslava Urbanová  
**Otvorenie výstavy:** 26. 9.(Št) 2024 o 18:00

Výstava Blažeja Baláža *New Normal* odkazuje svojím názvom na pojem označujúci novozavedený *status quo* v spoločnosti či ekonomike, ktorý prichádza po krízovom období. Ide o slovné spojenie, na ktoré sme si vo verejnom diskurze zvykli predovšetkým v spojení s nedávnou pandémiou. Zvykli sme si na nový normál nových normálov – a čiže aj na nadužívanie tohto pojmu, ktoré zároveň poukazuje na relatívnosť významu slov *normálny* či *norma* – konštruktu závislého od toho, kto určuje, čo je jeho obsahom. Zároveň je *New Normal* v kontexte Balážovej tvorby, orientovanej na slová a grafémy, priestorom pre asociatívnu hru spájajúcu rôzne roviny čítania či dokonca časové úseky našich dejín. A v neposlednom rade je voľným spojivom s paralelnou výstavou v Synagóge – Centre pre súčasné umenie s názvom *NeNormal.*

V Koppelovej vile predstavíme výber z prác Blažeja Baláža od roku 2018 po súčasnosť, ktoré vznikli v období po jeho poslednej väčšej samostatnej výstave *ghOstwriter* v Pretóriu Stredoslovenskej galérie v Banskej Bystrici. V rámci predstaveného výberu budeme sledovať jednak neúnavnú kontinuitu jeho kritického pozorovania, ale aj jeho neúprosné pomenúvanie vecí a spoločenských javov či jeho autorskú korešpondenciu v neustálom dialógu so svetom. Historická pamäť a rozpamätávanie sa na udalosti, ktoré formovali nielen dejiny, ale aj osudy konkrétnych jednotlivcov sa v Balážovej tvorbe objavujú v rámci na prvý pohľad jednoducho čitateľných, no informačne vrstevnatých diel. Deje sa tak na pozadí odovzdávania dedičných tráum naprieč generáciami, ktoré doslova a priam bolestne presakujú na povrch obrazovej plochy.

Blažej Baláž (\*1958) študoval na VŠVU v rokoch 1977 – 1983, v súčasnosti pedagogicky pôsobí na Pedagogickej fakulte Trnavskej univerzity v Trnave ako profesor.

V posledných tridsiatich rokoch vystavoval svoje diela v oblasti politického, environmentálneho, aktivistického, participatívneho a neo-konceptuálneho umenia. Mediálne spektrum jeho tvorby zahŕňa maľbu, akcie, performancie, eventy, kresby, objekty, grafiku.

Získal niekoľko domácich a zahraničných ocenení, okrem iných to boli Cena Únie výtvarných umelcov Českej republiky na 9. Medzinárodnom bienále kresby v Plzni v roku 2014, či Special Award by the Jury na Osten Biennial of Drawing v Skopje v roku 2016.